Kristian Helin
Kristian Helin, f. 1962, dansk molekylærbiolog, uddannet som cand.polyt. i kemi på Danmarks Tekniske Universitet i 1988; fra 2004 professor ved Københavns Universitet. Fra 2003 har Kristian Helin været direktør for Biotech Research & Innovation Centre (BRIC), Københavns Universitet, der beskæftiger sig med biomedicinsk forskning, bl.a. epigenetik og forskning i stamceller.
Kristian Helin modtog i 2008 Novo Nordisk Prisen, i 2012 Carlsbergfondets Forskningspris og i 2014 Anders Jahre-prisen.